S-590/2017

Mál þetta, sem dómtekið var 21. febrúar 2018, var höfðað með ákæru lögreglustjórans á höfuðborgarsvæðinu, dags. 17. október 2017, á hendur:

„S-kk-þgf S-kk-þgf S-kk-þgf, kt. 000000-0000,

[...], Reykjavík,

I.

fyrir eftirfarandi þjófnaði:

1. Með því að hafa [...] 2017, brotist inn í iðnaðarhúsnæði að [...], með því að brjóta rúðu í húsnæðinu, og stolið þaðan 3. stk. handfærarúllum og einni rafsuðu. (313-2017-11104)

2. Með því að hafa á sama tíma og stað og greinir í ákærulið I.1. farið inn í bifreiðina [...] sem var ólæst og stolið þaðan Slípirokk af gerðinni Hitachi og stingsög af gerðinni Black & Decker. (313-2017-11104)

3. Með því að hafa [...] 2017 stolið gasgrilli að söluverðmæti 44.999 kr. í verslun [...] í Reykjavík. (007-2017-29539)

4. Með því að hafa [...] 2017 stolið Smirnoff vodkaflösku að söluverðmæti 3.990 kr. í verslun [...] í Reykjavík. (007-2017-32142)

Telst þetta varða við 244. gr. almennra hegningarlaga nr. 19/1940.

II.

Fyrir eftirfarandi fíkniefnalagabrot:

1. Með því að hafa [...] 2016 við [...] í Reykjavík haft í vörslum sínum 0,49 g af marijúana. (007-2016-59528)

2. Með því að hafa [...] 2017 við [...] í Reykjavík haft í vörslum sínum 0,52 g af amfetamíni. (007-2017-11171)

Telst þetta varða við 2., sbr. 5. og 6. gr. laga nr. 65/1974 um ávana- og fíkniefni.

III.

[...].“

Í þinghaldi 17. janúar 2018 játaði ákærði sök hvað varðar ákærulið 4 í I. kafla ákæru og II. kafla ákæru en neitaði sök að öðru leyti.

Verjandi ákærða lagði fram greinargerð í þinghaldi 6. febrúar sl. þar sem krafist var frávísunar ákæruliða 1–3 í I. kafla ákæru svo og III. kafla ákæru. Ákæruvaldið féll frá III. kafla ákæru en lagði fram nýja ákæru. Krafa um frávísun varðandi 1.–3. ákærulið III. kafla ákæru var tekin til úrskurðar eftir að sækjanda og verjanda ákærða var gefinn kostur á að tjá sig um kröfuna 20. febrúar 2018. Var kröfunni hafnað með úrskurði samdægurs.

Að úrskurði gengnum krefst verjandi ákærða vægustu refsingar er lög leyfa til samræmis við varakröfu sem sett var fram í greinargerð. Þá krafðist hann hæfilegrar þóknunar sér til handa.

Farið var með mál þetta samkvæmt 164. gr. laga um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Ákærði á að baki sakaferil en var síðast gerð refsing á árinu 2014. Hann hefur nú verið sakfelldur fyrir þjófnað og fíkniefnalagabrot.

Við ákvörðun refsingar er litið til játningar ákærða. Til þess er að líta að þýfi samkvæmt I. kafla ákæru var óverulegt og komst að stærstum hluta til skila. Þá er litið til þess að ákærði hafði óverulegt magn fíkniefna í vörslum sínum sem varðar sektum.

Með hliðsjón af framangreindu og 77. gr. almennra hegningarlaga nr. 19/1940 er refsing ákærða ákveðin 45 daga fangelsi en fresta skal fullnustu refsingarinnar og hún falli niður að liðnum tveimur árum frá birtingu dóms þessa haldi ákærði almennt skilorð 57. gr. almennra hegningarlaga.

Með vísan til lagaákvæða í ákæru skulu gerð upptæk til ríkissjóðs þau fíkniefni sem lögregla lagði hald á á rannsóknarstigi, eins og nánar greinir í dómsorði.

Ákærði greiði málsvarnarþóknun skipaðs verjanda síns, I-kk-ef F-kk-ef Á-kk-ef lögmanns, eins og nánar greinir í dómsorði.

S-kvk-nf H-kvk-nf héraðsdómari kveður upp dóm þennan.

D ó m s o r ð:

Ákærði, S-kk-nf S-kk-nf S-kk-nf, sæti fangelsi í 45 daga en fresta skal fullnustu refsingarinnar og hún falli niður að liðnum tveimur árum frá birtingu dóms þessa haldi ákærði almennt skilorð 57. gr. almennra hegningarlaga.

Ákærði sæti upptöku á 0,49 g af maríjúana og 0,52 g af amfetamíni.

Ákærði greiði málsvarnarþóknun skipaðs verjanda síns, I-kk-ef F-kk-ef Á-kk-ef lögmanns, 316.200 krónur.

S-kvk-nf H-kvk-nf (sign.)